تاريخ د لمغريب

تّاريخ د لمغريب تايرجع ل عصور قديمة بزاف قبل التاريخ، و دازت عليه بزاف ديال الصناعات بحال لاشولينية، ولموستيرية، و لعاتيرية، و لايبروموريزية، و لكارديالية، و لجرسية. لكتيشافات لاركيولوجية لي تلقاو ف لمغريب بحال لاتار ديال جبل ايغود ؤ تافوغالت ـ تايتبتو بلي تاريخ د لمغريب تايرجع لكتر من 400. 000 عام، لكن تاريخ لي مسجل ديال لمغريب بدا معا ستعمار لفينيقيين لسواحل د لمغريب بين لقرن 6 ولقرن 8 قبل لميلاد، ؤ لي خلاو ف لمغريب بزاف ديال لاتار بحال لمدينة تاريخية ليكسوس، ف لوقت لي كان لمغريب عايشين فيه لامازيغ لي هوما سكان لاصليين ديال هاد لمنطقة. بعد لفينيقيين ولقرطاجيين، تاسس ف لمغريب اول تنظيم سياسي من طرف سكان لاصليين، لي هو مملكة موريطانية و باقي لممالك لامازيغية لقديمة، لي تعرضو معا لوقت ل لاستعمار الروماني، لي مزال لاتار ديالو كاينة ف لمغريب بحال لمدينة لاترية ديال واليلي. ف لقرن 8 ميلادي، دولة لاموية قدرات تفتح لمغريب و دخل ليه لاسلام، ؤ بعد ما طاحت دولة لاموية بانت اول امارة اسلامية مستقلة ف لمغريب لي هي امارة نكور ف شمال د لمغريب، كيف ما بانو امارات اخرين بحال بورغواطة ؤ سيجلماسة وغيرها. لكن اول دولة اسلامية مستقلة بانت ف لمغريب هي دولة لادريسية، ؤ من بعد جاو سلالات مسلمة امازيغية اخرى بحال لمرابطين ولموحدين ولمرينيين ولوطاسيين، لي حكموا زيادة على لمغريب، لبلاد د لاندلس. بعد هاد لفترة تولاو على لمغريب 2 دول مسلمة من اصل شريف، لي هوما سعديين و بعدهم لعلويين لي فوقتهم فرضات فرنسا لحماية على لمغريب، لي ستامرات تا لعام 1956 فاش خدا لمغريب لاستقلال بعد سنين من لمقاومة لمسلحة وسياسية لي رجعات لحوكم للعلويين لي مزال حاكمين لحدود ليوم على يد لماليك محمد ساديس. لاتار لي تلقاو ف لمغريب بينو بلي هاد لمنطقة كانو عاشو فيها نّاس قبل 400. 000 سنة عل لاقل. ولاكين تّاريخ لمسجل ديال لمغريب تيبدا معا ليستيطان لفينيقي لمحتمل لسّواحل المغربية مابين لقرن تّامن و تّاسع قبل لميلاد ولاكين لمنطقة عاشو فيها لامازيغ شي الاف د سنين قبل من لفينيقيين. وسعات مدينة قرطاج السيطرة ديالها على السواحل. وبقاو تما حتى لافان ديال القرن الثالث قبل الميلاد، من بعد ولاو الملوك الاصليين تايحكمو دوك المناطق. ومن القرن الثالث قبل الميلاد حتى للقرن الرابع بعد الميلاد كانت المنطقة تايحكموها الحكام لمحليين الامازيغ بحال مملكة موريطانية الامازيغية. الفتح لاسلامي للمغريب ف لول ديال القرن الثامن الميلادي، ولكن انفصلت على لخلافة لاموية من بعد ما ناضت الثورة البربرية عام 740. من بعد نص قرن، تاسسات الدولة المغربية من طرف الادارسة. وف لعهد ديال لمرابطين ؤ لموحدين لامازيغية كان المغرب كايسيطر على لمغرب الكبير ؤ صبليون. اما السعديين لعّرب فحكمو المنطقة من عام 1549 حتال 1659، تبعوهوم العلويين ولاد عمام سعديين من 1667 حتى لدابا، لي مازالين تايحكمو المغرب لحد الساعة. ف 1912 ومن بعد الازمة المغربية وازمة اݣادير، تسنات لمعاهدة ديال فاس، وقسمات لمغريب مابين الحماية د لفرنسيس ولحماية د صبليون. وف 1956، ومن بعد 44 عام ديال الحكم الفرنساوي، خدا لمغريب ستيقلال ديالو من فرانسا. ومن بعد وقت قصير رجع اغلبية الاراضي لي كانو تحت السيطرة ديال صبانيا، بحال استيرجاع مدينة طرفاية سنة 1957 ؤ سيدي افني سنة 1969 ؤ استيرجاع الساقية لحمرا (العيون، السمارة) سنة 1975 ؤ استيرجاع واد الذهب سنة 1979(الداخلة، بوجدور)، بعدما خرجات موريتانيا بسبب الضغوطات والعسكر ديالها ضعيف وصلات بيها الدرجة مقدراتش تحمي العاصمة ديالها من مرتزقة البوليساريو. المغرب ماقبل التاريخ. بينات الحفريات الاثرية بلي المغرب عاشو فيه لاسلاف ديال الهوموسابيينس، وحتى شي انواع بشرية قديمة. ف عام 1971 تم ليكتيشاف ديال شي عظام متحجرة لواحد سلف بشري عمرو 400، 000 عام في سلا. ؤ ف عام 1991 تجبدات لعظام ديال بزاف د لافراد د لهوموساپيان ف جبل ايغود، وملي تدار ليها لتاريخ ب تّقنيات لعصرية في عام 2017 تبين بلي لعمر ديالهم مكايقلش على 300000 عام، هادشي لي كايجعلها اقدم لعينات د الهوموسابيينس في لعالم. فعام 2007، تم ليكتيشاف ديال شي حبات ديال صدف صغيرة مثقبة في تافوغالت كايوصل لعمر ديالها لشي 82000 عام، هادشي للي كيجعلها اقدم دليل تلقى على الزينة الشخصية فالعالم. ف العصور لحجرية الوسطى، ما بين 20، 000 و5000 سنة، كانت لجغرافيا ديال لمغريب كاتشبه ل سّافانا كتر من لمناضير طّبيعية لقاحلة لي كاينة دابا. واخا كانعرفو غير شوية على المستوطنات في المغرب فداك الوقت، ولكن الحفريات للي تدارو فبلايص خرين فالمنطقة المغاربية بيينات بللي كان فيها بزاف ديال الحيوانات والغابات مناسبة للصيادين والملتقطين ديال العصر الحجري الوسيط بحال دوك ديال لحضارة لقبصية. ف لفترة نّيوليتية (لفترة لحجرية جّديدة)، لي تبعات لفترة لحجرية لوسطانية، كانت سافانا كايحتلوها الصيادين والرعاة. زداهرات ثقافة ديال هاد الصيادين ورعاة ديال لفترة نّيوليتية حتى بدات هاد المنطقة كاتجف بعد 5000 ق. م. بسباب التغيرات المناخية. كاتشتارك المناطق الساحلية ديال لمغرب الحالي في للول ديال لفترة نّيوليتية ف تّقافة ديال فخار لكارديوم لي كانت شايعة منطقة لبحر لمتوسط كلها. و بيينات لحفريات لاثرية بلي تدجين لبهايم و زراعة لمحاصيل طرات ف لمنطقة ف ديك لفترة. في فترة العصر النحاسي، وصلت حضارة القدور الجرسية للساحل الشمالي ديال لمغرب. التاريخ القديم. قرطاج (تقريبا 800 - 300 قبل الميلاد). لوصول د لفينيقيين ل الساحل لمغريبي كان دليل على ان الشمال د لمغريب غاتحكمو قوى برانية بزاف د لقرون. التجار لفينيقيين اخترقو لغرب د لبحر لابيض لمتوسط قبل القرن الثامن قبل الميلاد، ومن بعد بناو ديبووات د لملحا ولخام على جنب الساحيل و على لانهار ف لمغريب. ومن بين المستوطنات لقديمة د لفينيقيين كاينا شالا وليكسوس وموݣادور. ؤ موݣادور معروفة على انها اقدم مستعمرة فينيقية من اللوول د لقرن السادس قبل من الميلاد. مللي دخل لقرن الخامس قبل الميلاد، وسعات لولاية د قرطاج السيطرة ديالها على اغلب الشمال د افريقيا. ؤطورات قرطاج لعلاقات التجارية ديالها مع لقبائل لامازيغية الداخلية، ووكانت كاتعطيهوم واحد الضريبة سنوية باش اضمنو التعاون ديالهم معاهوم ف لاستغلال د لمواد لخام موريطانية (تقريبا ما بين 300 قبل لميلاد - 430 بعد لميلاد). لمعلومات كثر: موريطانية و موريطانية طنجية كانت موريطانية مملكة امازيغية مستاقلة من لقرن التالت قبل لميلاد ك اقل تقدير، ف حين كاينين ادلة من مراجع قديمة كتوتق بلي مملكة موريطانية كانت موجودة ب لفعل ف لقرن السادس قبل لميلاد، ؤ ݣاع دخلت ف حرب معا قرطاج ف اواسط لقرن لخامس على حساب جستان. و ف اواخر نفس لقرن كيقول ديودوروس الصقلي بلي جيش قرطاج كان فيه جنود موريين و حنا عارفين بلي لماليك لقرطاجي حانون طلب معاونة عساكرية من الموريين على حساب ما قال جستان، و جغرافيا موريطانية هي لمنطقة لي ف شمال لمغريب دابا. كان اول ماليك معروف د موريطانية حسب كتابات تيتوس ليويوس هو لماليك باݣا. لبعض من التاريخ ديالها لمسجل كيتعلق ب لمستوطنات لفينيقية و لقرطاجية بحال ليكسوس ؤ شالا. حكمو لملوك لامازيغ لمناطق دخلانية ؤكانو كايسايطرو على لمناطق لاستيطانية الساحلية د قرطاج ؤ روما، غالبا على اساس بلي تابعة ليهم، وسمحو ب تواجد د لحكم الروماني. ف عام 33 قبل الميلاد ولات عميلة للامبراطورية الرومانية، من بعد تحولات ل اقليم كامل من بعد ما لامبراطور كاليݣولا عدم اخر ماليك ديالها، لي هوا پطليموس لموري، (40 م). سيطرات روما على لاراضي الشاسعة لي ما كانتش محددة، بالتحالفات اللي دارتها معا لقبائل بلاصت لاحتلال لعسكري، ؤ وسعات السيطرة ديالها غير على لمناطق لي كانت نافعة من الناحية لقتصادية ؤلا لي كانت يمكن تدافع عليها بلا ما تزيد لقوة لبشرية. وداكشي علاش، لادارة الرومانية ما عمرها فاتت دوك لمناطق لمحصورة ف السهل الساحلي الشمالي و لويدان. شكلت هاد لمنطقة سّتراتيجية جزء من لامبراطورية الرومانية، لي تحكمات تحت سميت موريطنية الطنجية، و كانت لعاصمة ديالها هي مدينة وليلي. ف لفترة د لامبراطور الروماني اوݣوسطوس قيصر، كانت موريطانية دولة تابعة، و كانو لحكام ديالها، بحال يوبا لموري، كايسيطرو على ݣاع لمناطق لي جات ف لجنوب د وليلي. ولكن السيطرة لفعالة د لفيلق الروماني وصلات ل حد منطقة سالا كولونيا (كاسطرا "Exploratio Ad Mercurios" جنوب شالا هي اقصى لجنوب لي تكتاشف حتال دابا). بعض المؤرخين كايعتاقدو بلي لحدود الرومانية وصلت حتا ل الدار البيضا، و لي كانت ديك ساعة معروفة بسميت انفا، و لي ستاقرو فيها الرومان ك مرسا. ف لعهد د يوبا لموري، اسس اوݣوسطوس ثلاثة د لمستعمرات، بمواطنين رومانيين، ف موريطانية حدا الساحل د لمحيط لاطلسي اللي هوما: يوليا كونسطانتيا زيليل، يوليا ڤالنتيا باناصا، ؤ يوليا كامپيستريس بابا. اوݣوسطوس غاياسس فاللخر 12 مستعمرة ف لمنطقة. ف ديك لفترة، عرفات لمنطقة لي كاتسيطر عليها روما واحد التطور قتصادي كبير، بلفضل د الطرقان الرومانية اللي تبنات. فاللول مكانتش لمنطقة كاملها تحت السيطرة د روما، ؤغير ف لوسط د لقرن التاني فاش تبنا واحد ليميس ف لجنوب د سالا للي كبر وليلي. تقريبا ف عام 278 م حولو الرومان لعاصمة ديالهم لاقليمية ل طانجا ؤ وليلي بدات كاتفقد لاهمية ديالها. دخلات لمسيحية ل لمنطقة ف لقرن التاني لميلادي، و تحولو ليها الناس ف لمدون من لعبيد و حتى من لفلاحين لامازيغ. وف لافان د لقرن الرابع لميلادي، ولات لمناطق الرومانية مسيحية، وكانت غزوات على لقبائل لامازيغية، لي تحولو بعض لمرات بشكل جماعي. كيما تطورات لحركات لانشقاقية ولهراطقة، لي كانت غالبا واحد الشكل من شكال د لاحتجاجات السياسية. كان ف لمنطقة عدد كبير من السكان ليهود حتا هوما. لمغريب لاسلامي لقديم (ما بين 700 ؤ 1000). الفتح الاسلامي للمغرب (لقرن 8م). بدا الفتح الاسلامي للمغرب لكبير فوسط لقرن السابع لميلادي، ؤما كمل تال اللول د لقرن الثامن. ؤجاب معاه اللغة العربية ؤلاسلام. وخا كان لمغريب طرف من لامبراطورية لاسلامية لكبيرة، كان فاللول غير اقليم تابع لافريقية، ؤكانو لحكام كايعينهم لحاكم المسلم اللي كاين ف لقيروان. دخلات لقبايل لامازيغية ف لاسلام، ولاكينهم بقاو محافظين على لقوانين لعرفية ديالهم. كيما كانو كايخلصو الضرائب ولجيزية للحكام لمسلمين الجداد. الثورة لبربرية (740 - 743). ف عام 740 ميلادي، دارو لامازيغ تورة ضد لخلافة لاموية لي كانت حاكمة، ؤ لي بداوها لخوارج. بد التمرد ما بين لقبائل لامازيغية ف لغرب د لمغريب، و نتاشر بالزربة ف كامل لمنطقة. واخا وقف هاد التمرد ؤ تلاشى عام 742 م قبل ما يوصل للقيروان، ولاكين لحكام لامويين ف دمشق ولا حتى لخولافا ديالهم لعباسيين ما عمرهم قدرو باقي يفرضو لحكم ديالهم على لمناطق اللي جات ف لغرب د افريقية. خرج لمغريب من السيطرة لاموية و لعباسية، و تقسم ل بزاف ديال الدول امازيغية صغيرة ؤمستاقلة بحال برغواطة وسيجيلماسة ونكور، وحتى تلمسان و تاهرت لي كانو ف لغرب د لجزائر. ؤصاوبو لامازيغ نسخة خاصة بيهم من لاسلام. شي وحدين منهم، بحال بنو يفرن، حافطو على علاقتهم بالطوائف لاسلامية لمتشددة ؤالراديكالية، وشي وحدين خرين، بحال برغواطة، صاوبو دين جديد سينكريتي ؤلا مخلط خاص بيهوم. برغواطة (744 – 1058). لبرغواطيين كانوا واحد لاتحاد د للمجموعات دلقبائل لامازيغية اللي كانت كاتعيش جنب الساحل د لمحيط لاطلسي د لمغريب، لي كاينتاميو لقبيلة مصمودة لامازيغية. من بعد ما تحالفو معا التمرد ديال لخواريج الصفرية ف لمغرب ضد لامويين، قدرو ياسسو دولة مستاقلة (744 - 1058) ف منطقة تامسنا جنب الساحل د لمحيط لاطلسي ما بين اسفي ؤسلا تحت لحكم د طريف لمطغري. سيجيلماسة (700 – 1300). سيجيلماسة كانت مدينة مغريبية من لقرون الوسطى ومركز تجاري على لحافة الشمالية د الصحرا لكبرى. كاينين لانقاض د لمدينة على جنب واد زيز ف واحة تافيلالت حدا مدينة الريصاني. تميز التاريخ د لمدينة ب بزاف د لغزوات من سلالات لامازيغية. كانت حتال لقرن ربعطاش، لمحطة الشمالية د الطريق التجارية د الصحرا لكبيرة، ؤكانت وحدة من لمراكز التجارية لموهيمة ف لمغرب لكبير ف لعصور لوسطى. مملكة نكور (710 – 1019). كانت مملكة نكور واحد لامارة متمركزة ف منطقة الريف ف لمغريب. كانت لعاصمة ديالها ف اللول ف تمسمان، من بعد نتاقلات ل نكور. تاسسات لمملكة ف عام 710 ميلادي و لي اسسها هو صالح بن منصور. ف لحكم ديالو، دخلات لقبائل لامازيغية لمحلية ل لاسلام، ولكن طيحوه من بعد وبدلوه بواحد اخر من الزيديين من قبيلة نفزة. بدولو من بعد الري ديالهم وعاودو رجعو بن منصور. حكمات سلالة د بني صالح، من بعد حتى ل عام 1019. ف عام 859، دخل ل لمملكة مجموعة من 62 د الباطوات من لڤايكينݣ، لي غلبو واحد لقوة مورية ف نكور لي حاولو يتدخلو ف النهب ديالهم ف لمنطقة. من بعد ما بقاو تمنية يام ف لمغريب، رجعو لڤايكينݣ ل سبانيا ؤمشاو معا الساحل الشرقي دولة د لادارسة (789 – 974). دولة د لادارسة هي اول دولة اسلامية مستقلة ف لمغريب على حساب شي مؤرخين، حكمات من عام 788 حتى لعام 974. تسمات على سميت لمؤسس ديالها لي هو دريس للول، ولد حفيد لحسن بن علي. ف عام 789م، تبنات دولة لادريسية للي حكمات جزء كبير من لمغريب على يد ادريس بن عبد الله، لي كان هرب من موقعة فخ عام 786م، وجا لمدينة وليلي وستقبلاتو لقبيلة لامازيغية ديال اوربة لي بايعاتو فنس لمدينة باش يتكلف بلامور دينية والسياسية ديالهم، بعد هاد لمبايعة، بايعوه قبايل اخرين بحال زناتة وغيرها، لي عطاه بزاف ديال لقوة باش يدير التوسوعات ديالو، حتى وصلات الدولة ديالو لتامسنا، فازاز وتلمسان، و اسسات بزاف ديال لمدون من غير فاس، بحال لبصرة ؤ تامدولت، و تبعو ليهم بزاف ديال لقبايل بحال مكناسة ؤ غمارة ؤ مصمودة، لكن واخا هكاك فشلوا لادارسة فتوحيد ديال لمغريب، حيت فلعهد ديالهم كان لمغرب مقسم لبزاف ديال لامارات، بحال امارة نكور فشمال، و سجلماسة فشرق، و بروغواطة فلغرب. كايتقال بلي هارون الرشيد صافط لي يقتل ادريس بن عبد الله بسم، من موراها شد ولدو ادريس التاني لحكم وهو باقي صغير عاد عندو 12 لعام. هاد دري ولا راجل وكبر لحكم ديالو، ؤ بنا مدينة فاس عام 808 م، و مهد للمرحلة دلقوة ديال هاد دولة، لي تبنا فيها جامع لقاراويين عام 859م، لي هو من اهم لمعالم تاريخية فلمغريب، و اقدم جامعة فلعالم زالة خدامة. بعد لمرحلة ديال لقوة، جات لمرحلة ديال ضعف لي طاحت فيها دولة عام791 م على يد يحيى رابع. لاثار لي خلاوها لادارسة هي مدينة فاس لي بناها دريس تاني و قسمها لعدوة ديال لاندلس و عدوة ديال لقرويين، و بنا فيها بزاف ديال لمعالم بحال جامع الاشياخ فلعدوة ديال لاندلس، ؤ جامع شرفاء فلعدوة ديال لقرويين، ؤ دور عليها سوار، و دار ليها لبيبان. فلوقت ديال لادارسة، كانت لمدينة ديال فاس مشهورة بزاف فلعالم، حيت كانت من لمدون لقلال لي متحضرين، بحكم كانو فيها زناقي مبلطين بلحجر و تاينقيوهم بشكل دوري، و كانت لخزينة ديال دولة مرفحة حيت تادخل بزاف ديال ضرائب على تجارة لي تشهرات بيها هاد لمدينة، كيف ما دارو الادارسة عملة خاصة بيهوم من لفضة. اهم لحوايج لي ميزات الحكم ديال لادارسة عاود، هو جامع لقرويين، لي تايتعتابر اقدم جامعة مزال محلولة لحدود ليوم، هاد جامع لي بناتو فاطمة لفهرية عام 895 م، بلفلوس لي ورتاتهم على باها لي كان تاجر كبير جا لفاس من لقيراوان. لي خلى هاد جامع يتشهر قد هكا هو لعلوم لي تطورات ديك لوقت بلفضل ديالو، حيت كان بحال مدرسة ولا جامعة تايجيو ليها طلبة دلعلم من كل بلاصة باش يتعلمو لعلوم ديال دين و ديال لعقل، بحال طب ولمنطق وتفسير و غيرها، و كان هاد جامع تايوفر امكانية لناس باش يتعلمو نظريا ؤ تطبيقيا. لفاطميين و لامويين ؤ دول زناتة (تقريبا 900 - 1060). ختل هاد التوازن ف لبدايات د 900، مللي وصلو لفاطميين للمغرب لكبير. من بعد ما ستولو على السلطة ف افريقية بوقت قصير، غزاو لمغريب، ؤفتحو كل من فاس و سجيلماسة. كان لمغريب مقسم ديك ساعا، حيث كانو لحكام لفاطميين ولمجموعات لمتشددة الجديدة والتدخل من الامويين د لاندلس كلهم كايتقاتلو على لمنطقة. لحكام لمحليين لاستغلاليين باعو ؤ عاودو باعو الدعم ديالهم ل اعلى مزايد. ف عام 965، غزا لخليفة لفاطمي لمعز المغريب مرة اخيرة ونجح ف تاسيس ديال واحد النظام. من بعد بوقت قصير، نقلو لفاطميين لامبراطورية ديالهم للشرق ف مصر، بعاصمة جديدة ف لقاهرة. عيينو الفاطميين الزيريين، اللي هما قبيلة من زناݣة متمركزة ف افريقية، باش يراقبو لمناطق لقريبة لي كايسايطرو عليها. واخا هاكداك، الزيريين ما قدروش يمنعو لمغريب باش يخرج من السيطرة ديالهم وطاح بين يدين د مجموعة من مشايخ زناتة لامازيغية لمحلية، واغلبهم عومالا د لخليفة د قرطبة، بحال مغراوة ف منطقة فاس و لمنافسين ديالهم الرحل، بنو يفرن ف الشرق. السلالات الامازيغية (تقريبا 1060 – 1549). كان لمغيرب فاقوى لحالات ديالو مللي حكماتو واحد سلسلة من السلالات لامازيغية، للي طلعات للحكم من لجنوب د جبال الاطلس ووسعات الحكم ديالها لجيهة شمال، وخداو بلاصت لحكام لمحليين. فلقرن حظاش وطناش، لمصلحين دينيين اسسو بزاف ديال سلالات لامازيغية، كل سلالة منهوم كانت مبنية على كونفدرالية قبلية، ؤ لي قدرو يسيطرو على لمغريب لكبير ولاندلوس لكتر من 200 عام. هاد سلالات لامازيغية (لمرابطين، لموحدين، لمرينيين، ؤلوطاسيين) قواو لهوية لجماعية ولوحدة سياسية ديال لامازيغ. دولة د لمرابطين ( 1060 – 1147). من ورا ما طاح لحوكم ديال لادارسة، ومن عام 1060، بداو سلالات امازيغية تايحكمو لمغريب، اول وحدة كانت هي دولة ديال لمرابطين للي لاصل ديالها من قبيلة لمتونة من صنهاجة. دولة دلمرابطين نجحات توحد لمغريب، ؤ توسعات فلاندلوس ؤ لمغريب حاليا، ؤ توسعات تا على شي بلايص من موريطانيا ومالي ولجزاير دابا، كيف ما كانت حاكمة طرقان ولمدون ديال تجارة ديك لوقت. تاسسات دولة دلمرابطين بعد 119 عام بعد ما طاحت دولة دلادارسة، بضبط عام 1036 م على يد عبد الله بن ياسين، و دارت مراكش عاصمة ديالها، ونجحات تسيطر على بورغواطة، هاد دولة عرفات احسن وقت ليها على يد يوسف بن تاشفين، و ماطاحتش تا لعام 1143 م على يد لموحدين. يوسف بن تاشفين، سميتو كاملة هي ابو يعقوب يوسف بن تاشفين بن ابراهيم اللمتوني الصنهاجي، تزاد عام 1009 و خدا لحكم عام 1065، و مات عام 1106 فمراكش و تدفن فيها، هو واحد من لحكام ديال دولة لمرابطية من اصل امازيغي، (قبيلة لمثونة)، تلقب بامير المؤمنين وناصر الدين، مراتو هي زينب نفزاوية، ؤ ولادو هوما علي بن يوسف بن تاشفين وتميمة بنت يوسف بن تاشفين. لاصل ديال لمرابطين من قبيلة لمتونا لامازيغية اللي تابعة لصنهاجا. قدرو انهم يوحدو لمغريب من بعد ما كان مقسم بين شحال من امارة فتالي ديال لقرن عشرة، خصوصا فاش قضاو على لامارة ديال سجلماسة وبرغواطة (تامسنا). لفترة دلحوكم ديال يوسف بن تاشفين، دعاو لامراء ديال الطائفة المسلمة ف لاندلس لمرابطين باش ادافعو على لاراضي ديالهم من لمسيحيين، بعد ما تدخول لمرابطين عام 1086، حافظو على لاندالوس بعد ما كانت قريبة طيح، ؤ فعام 1090 رجع يوسف بن تاشفين للاندلس ؤ ضم اغلبية طوائف ديالها لدولة دلمرابطين. بدات لقوة دلمرابطين كاتنقص من نص للول ديال لقرن طناش، حيث ضعافت دولة من بعد ما خسرو فمعركة اوريك بسبب تحريض ديال لموحدين. بعد ما دخلو لموحدين لمراكش عام1147، كان بحال اعلان على سقوط دلمرابطين، لكن واخا هاكاك، بقا لبعض منهم تايناضل، بحال (بنو غانية). دول د لموحدين (1147–1248). دولة ديال لموحدين توسعات على لاندلوس وشمال دلمغريب وتونس ولجزاير دابا. كيف ما حكمو طرقان ولمدون ديال تجارة لمومهيمة ديك ساعة. دول لموحدية دخلات فحرب معا لمرابطين، بعد ما دارو دولة ديالهم عام 1120 م على يد محمد بن تومرت، و حكمو لعاصمة دلمغريب ديك ساعة لي هي مراكش، لي خلاوها عاصمة لدولة ديالهم، من بين سلاطين لي حاكموا يامات لعز ديال لموحدين كاين يعقوب لمنصور لي تزعم الكومبة ديال لارك ضد لمملكة ديال قشتالة. دولة ديال لموحدين طاحت عام 1270 فاش مات سلطان ابي دبوس. لي اسس دولة ديال لموحدين هو محمد بن تومرت بن عبد الله بن يا مصال، من منطقة هرغة فسوس، تزاد عام 1077 ؤ مات عام 1130 فمنطقة تينمل و تدفن فيها فلمسجد لاعظم، هو قايد عسكري مسلم، ؤ كاتب ؤ سياسي، تشهر بلهتمام ديالو بلاسلام، ؤ قراو على يديه بزاف ديال ناس بحال عبد المؤمن بن علي، اهم كومبة دارها هي لكومبة ديال لبحيرة ضد لمرابطين لي تغلب فيها، ؤ اهم كتاب عندو هو كتاب "اعز ما يطلب". فلعهد ديال دولة دلموحدين، بانو بزاف ديال لعلماء، اشهر واحد فيهم هو بن رشد، لي تشهر بلعلوم لي كان تايبحث فيها بحال طب، لعلوم طبيعية ولفلسفة، ولاخلاق وسياسة ولفقه وللغة. كيف ما خلاو لموحدين بزاف ديال لاثار لي كاتعبر على لحضارة ديال هاد دولة، بحال صمعة دلكتبية فمراكش، وصمعة دحسان فرباط، وباب اڭناو فمراكش، وصومعة لخير اَلدا فاشبيلية. لموحدين كانو من سلالة امازيغية امازيغية تاسسات فلقرن طناش. ، بدات لحركة ديالهم من منطقة مصمودة ف لجنوب د لمغريب من طرف بن تومرت. ف اللول اسسو لموحدين دولة ف تينمل ف جبال لاطلس عام 1120 تقريباً. وقدرو يطيحو لمرابطين من لحكم دلمغريب كيف ما ذكرنا قبل عام 1147، فاش غزا عبد المؤمن الغومي ( 1130-1163) مراكش وعلن راسو خليفة. من بعد وسعو سلطة ديالهم على لمغريب لكبير عام 1159. و تبعو ليه لاندلوس اللي ولات تحت لحكم د لموحدين من عام 1172. سلالة المرينيين (1248–1465). كانت السلالة د المرينيين من المسلمين السنة اصلهم من قبيلة زناتا الامازيغية اللي حكمات المغرب الكبير من القرن تلطاش حتا للقرن خمسطاش. طييحو المرينيين سلالة الموحدين اللي سيطروا على المغرب عام 1244، وسيطروا واحد الفترة قصيرة على المنطقة المغاربية كلها ف المنتصف د القرن ربعطاش. دعموا المملكة د غرناطة في الاندلس في القرن تلطاش وربعطاش. حاولو يلقاو ليهوم بلاصة ف الجانب الاوروبي من مضيق جبل طارق ولكن خسرو ف معركة ريو سالادو ف عام 1340 وسالات من بعد الغزو القشتالي للجزيرة الخضراء في عام 1344. سلالة الوطاسيين (1471–1549). كانو الوطاسييين واحد السلالة اللي حكمات لمغرب. اصلهم من زناتا الامازيغية، بحال المرينيين. كانو جوج د لعائلات قراب بيناتهم، وجندو المرينيون بزاف د الوزراء من الوطاسيين. سلالة السعديين (1549–1659). ابتداء من عام 1549، لمغريب حكماتو مجموعة من السلالات اللي كانو كاينسبو راسهم للشرفا، وادَّعاو بانهم من النسب ديال النبي محمد. اول وحدين من هاد الانظمة السياسية كانو هوما السعديين لي كانت اصولهم عربية من ينبع وجدهم العاشر هو نفسو جد لعلويين داكشي علاش كتسماو ولاد العمام، وتم البيعة ديالهم فسوس لي بداو ليها محاربة المستعمر البرتغالي. اختارو فالبدية تارودانت عاصمة ليهم ومن يعد مادخلو لمراكش رجعوها عاصمتهم، حكمو المغرب من 1549 حتا ل 1659. من 1509 حتال 1549، كانو الحكام السعديين كايسيطرو غير على المناطق الجنوبية. وْمن جهة خرا كانو كايعتارفو بالحكم ديال الوطاسيين حتال 1528، بسبب تزايد القوة ديال السعديين هجمو عليهم الوطاسيين، ومن بعد واحد لمعركة بيناتهم، دارو معاهدة تادلة عتارفو فيها الوطاسيين بالحكم ديال السعديين على الجنوب د المغرب. ف عام 1659، تعلن على محمد الحاج بن ابو بكر الدلائي، شيخ الزاوية الدلائية، كسلطان المغرب من بعد ما طاحت سلالة السعديين. سلالة العلويين (من 1666). هي سلالة عربية من تافيلالت كتّنسب للشرفة، حكمات لمغريب من 1666، جدهم دخل ل لمغربب فالقرن 13م و هوا نفسو جد ولاد عمامهم سعديين، اول واحد ف سّلالة لي حكم منهوم هو مولاي شريف لي كان امير د سجيلماسة، ؤ كيحكم منهوم لمغريب دابا لماليك محمد ساديس بن لحسن، لي تبناو لمذهب لمالكي ف لفيقه. تميزات فترة السلطان سماعيل بن الشريف فاش اسس جيش عبيد البخاري لي مكون من العبيد عوازة (سود البشرة) ولي وصل عددهم بعد الموت ديال السلطان سماعيل كثر من 300 الف جندي، وكان السلطان صارم فالقرارت ديالو حتى واحد مكيعارضو بحكم لقوة ديالو بين اوساط الشعب المغربي فديك الوقت. وفعهد لعلوييين عرف المغرب انفتاح تجاري كبير على الخارج فعهد السلطان محمد بن عبد الله بن سماعيل ولي صنفوه المؤرخين من سلاطين المغرب الواعرين فمجال السياسة والاقتيصاد، حيت عتارف باستقلال دولة د ميريكان على نݣالزة، وبعد سينين علن عليهم الحرب بسبب مشاكل فالمحيط المتوسط. وفاش مات هاد السلطان وقعوا فالمغرب مشاكل بين ولادو على السلطة نفس الشيء لوقع مع جدو اسماعيل. و ولّا كل سلطان حاكم جهة بحال مولاي هشام و سليمان و اليزيد ومات منهم اليزيد لكانت عندو مشكلة مع الواليد ديالو محمد بن عبد الله فبكري. وفالاخير وصل سليمان بن محمد ل لحكم ديال المغريب. وبسباب علاقتو بالدين الكبيرة قرر يخالف سياسة ديال باه فتسيير المغريب، لي كانت الانفتاح التجاري على ؤروپا، وقرر يحبس معاهم كل العلاقات وميريكان خافت من هاد سّياسة الانغلاقية، وقررات ترسل ليه وفود ورسائل وهدايا الا انه مدار معاهم والو بحال دّوال لوخرا. و فالعصر ديالو عرف المغريب وباء الطاعون والمجاعة سنة 1799-1800م ولي ماتو منو عشرات الالف ديال المغاربة، وسبق ليه وصاوه دپلوماسييين اوروپيين بحلول للمشكلة ديال المغريب ولاكين رفض. ومن بعد عطا الحكم ل ولد خوه مولاي عبد الرحمن ولد هشام ولد محمد ولد عبد الله، لي عرف العصر ديالو احتلال الجزائر عام 1830م من طرف فرانسا، ولي دار تهديد مباشر للمغريب ودعم الامير عبد القادر ديال الجزائر، لي تسببات فمعركة ايسلي سنة 1844م لي فقد لمغريب فيها اراضي شاسعة بحكم الاسلحة لمطورة لكانت عند فرانسا، حيت عبد القادر بايع السلطان المغربي عبد الرحمان معا سكان تلمسان المغربية على حساب وثائق تاريخية مغربية-فرانساوية. ومر المغرب من عدة ازمات و اطماع استعمارية ديال ؤروپا حيت بغاو يقسمو المغرب فعهد الحسن الاول بن محمد بن عبد الرحمن وكان تصدا ليهوم. ومن بعد عشرات السنوات وبسبب تمرد القبائل وضعف العلويين قرر السلطان مولاي عبد الحفيظ لي خلف خوه عبد العزيز بن الحسن، باش يوقع معاهدة فاس سنة 1912 و لي عطات لفرانسا كل الصلاحيات. ومن بعد وصل مولاي يوسف ل حكم المغرب هو ولد الحسن وخو عبد الحفيظ، لي غادي يشهد عصرو مرحلة جديدة ف تاريخ لمغريب وهي تصميم علم لمغريب و فتتاح مسجد باريس ف فرنسا. ومن بعد وصل محمد الخامس ل لحكم، وصل ل حكم المغرب وهو صغير، لي رجّع هيبة لعلويين بعد ما قاوم فرانسا ورفض القرارات ديالهم تم نفي ديالو معا عائلتو ل مدغشقر، وتم تنصيب ولد عمو محمد بن عرفة سلطان على المغريب من طرف فرانسا، لي زݣل لموت بسباب محاولة فاشلة د لغتيال. وبعد سنوات قليلة رجع محمد الخامس من لمنفى ديال مدغشقر تحت ترحيب شعبي كبير، ومن بعد سنوات قليلة تم اعلان ستقلال المغريب على فرانسا و سبانيا. و كان محمد الخامس اول واحد غادي يتكلم بالعربية ف الامم الموتحدة، لكن وخا خدا الاستقلال بقا كيدعم الثورة الجزائرية ف الامم المتحدة شّي لي سرع الاستقلال. وكانت تفاقية بينو وبين الرئيس الجزائري المؤقت باش يسلم ليه الاراضي لي عطاتهم ليهم فرانسا ايام مولاي عبد الرحمن والاخير وافق بلي غادي يعطيه ليهم بعد لستقلال. لكن محمد الخامس مات سنة 1961م عام قبل ستقلال لجزائر. ومن بعد وصل الحسن الثاني ل حكم المغريب وكمل على سياسة باه لكانت سترجاع لاراضي لمغريبية، لكن الجزائريين بداو كيديرو اعدار بحكم انهم دولة حديثة الاستقلال و النشاة و فالاخير رفضو. ونتجت عليها حرب رّمال لي غادي يتوغل فيها المغريب ف الغرب الجزائري ف بشار و تيندوف.